b'\n_START_ARTICLE_\nKarla Fabrio \xc4\x8cubri\xc4\x87\n_START_PARAGRAPH_\nKarla Fabrio \xc4\x8cubri\xc4\x87 ( Zagreb, 4. studenoga 1975.) hrvatska je \xc5\xa1porta\xc5\xa1ica i rekorderka u ronjenju na dah.\n_START_SECTION_\nRonila\xc4\x8dka karijera\n_START_PARAGRAPH_\nAktivnim ronjenjem bavi se od 2000. godine, a \xc4\x8dlanica je kluba DPS Zagreb. 2004. godine prvi puta se natje\xc4\x8de u ronjenju na dah, te na Svjetskom prvenstvu prvi puta obara dr\xc5\xbeavni rekord u disciplini Jump Blue. 2005. godine prvi puta osvaja titulu dr\xc5\xbeavne prvakinje u disciplini Jump Blue, 2006. godine postaje dvostruka dr\xc5\xbeavna prvakinja u disciplinama Jump Blue i dinamika, a 2007. i 2008. u tim disciplinama obara svjetske rekorde. Rezultat od 196,30m u dinamici (DYN) bio je verificirani CMAS svjetski rekord. Rezultat od 140,00m u disciplini Jump Blue aktualni je dr\xc5\xbeavni rekord.Tako\xc4\x91er, aktualna je vlasnica dr\xc5\xbeavnih AIDA rekorda u trima dubinskim disciplinama: Constant Weight (CWT) - 61m, Constant No Fins (CNF) - 47m i Free Immersion (FIM) \xe2\x80\x93 57m. Najve\xc4\x87i uspjesi na svjetskim prvenstvima su joj: srebro i bronca na CMAS Svjetskom prvenstvu na Tenerifima 2006., dvije bronce na AIDA Svjetskom prvenstvu u Mariboru 2007. i zlato na CMAS Svjetskom prvenstvu u Bariju 2007. godine. U svom natjecateljskom sta\xc5\xbeu obarala je rekorde u svim natjecateljskim disciplinama: 30 puta obarala je dr\xc5\xbeavne rekorde, od \xc4\x8dega ujedno \xc4\x8detiri puta i svjetske rekorde.'